Mayflower is die naam van die skip wat pelgrims in 1620 vervoer het van Plymouth, Engeland, na Noord-Virginië (Nieu-Engeland, wat later die Verenigde State van Amerika geword het). Dit het Plymouth op 6 September verlaat. Aanvanklik is beplan om die tog in twee skepe aan te pak (die ander skip was die Speedwell), maar as gevolg van probleme het albei skepe teruggekeer, en uiteindelik het die Mayflower alleen gevaar. As gevolg van die vertraging het die setlaars eers teen die winter van dié jaar by hul bestemming aangekom. Op 5 April 1621 het die Mayflower weer van die Plymouth-kolonie in Massachusetts teruggevaar na Groot-Brittanje. Besonderhede oor die grootte en afmetings van die skip is nie bekend nie, maar daar word geskat dat dit sowat 27 tot 34 meter (90 tot 110 voet) lank en ongeveer 7,6 meter (25 voet) breed was. Noukeurige ondersoek is gedoen vir die bou van 'n replika, die Mayflower II, wat op 22 September 1956 te water gelaat is, so na as moontlik aan die oorspronklike skip.